CELEX: 32012D0040
Language: el
Date: 2012-01-24 00:00:00
Title: 2012/40/ΕΕ: Εκτελεστική απόφαση της Επιτροπής, της 24ης Ιανουαρίου 2012 , για την τροποποίηση της απόφασης 2008/855/ΕΚ όσον αφορά την αποστολή σε άλλα κράτη μέλη ορισμένων κρεάτων και προϊόντων με βάση το κρέας από εκμεταλλεύσεις που βρίσκονται σε περιοχές οι οποίες περιλαμβάνονται στον κατάλογο του μέρους ΙΙΙ του παραρτήματος [κοινοποιηθείσα υπό τον αριθμό Ε(2012) 181]  Κείμενο που παρουσιάζει ενδιαφέρον για τον ΕΟΧ

26.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 23/9
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 24ης Ιανουαρίου 2012
   για την τροποποίηση της απόφασης 2008/855/ΕΚ όσον αφορά την αποστολή σε άλλα κράτη μέλη ορισμένων κρεάτων και προϊόντων με βάση το κρέας από εκμεταλλεύσεις που βρίσκονται σε περιοχές οι οποίες περιλαμβάνονται στον κατάλογο του μέρους ΙΙΙ του παραρτήματος
   [κοινοποιηθείσα υπό τον αριθμό Ε(2012) 181]
   (Κείμενο που παρουσιάζει ενδιαφέρον για τον ΕΟΧ)
   (2012/40/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Στην απόφαση 2008/855/ΕΚ της Επιτροπής, της 3ης Νοεμβρίου 2008, σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων σε ορισμένα κράτη μέλη (3), θεσπίζονται ορισμένα μέτρα ελέγχου που εφαρμόζονται για την κλασική πανώλη των χοίρων στα κράτη μέλη ή σε περιφέρειές τους και ορίζονται στο παράρτημα της εν λόγω απόφασης.
            
         
               (2)
            
            
               Στο άρθρο 7 παράγραφος 1 της απόφασης 2008/855/ΕΚ προβλέπεται ότι τα οικεία κράτη μέλη, περιοχές των οποίων περιλαμβάνονται στο μέρος ΙΙΙ του παραρτήματος, εξασφαλίζουν ότι φορτία νωπού κρέατος χοίρων από εκμεταλλεύσεις που βρίσκονται στις περιοχές που περιλαμβάνονται στο μέρος ΙΙΙ του παραρτήματος, καθώς και παρασκευάσματα κρέατος και προϊόντα με βάση το κρέας που αποτελούνται από ή περιέχουν το κρέας αυτό δεν αποστέλλονται από τις εν λόγω περιοχές προς άλλα κράτη μέλη.
            
         
               (3)
            
            
               Στο μέρος ΙΙΙ του εν λόγω παραρτήματος περιλαμβάνεται όλη η επικράτεια της Ρουμανίας.
            
         
               (4)
            
            
               Η Ρουμανία προσκόμισε πληροφορίες στην Επιτροπή σύμφωνα με τις οποίες η κατάσταση της κλασικής πανώλους των χοίρων στο εν λόγω κράτος μέλος έχει βελτιωθεί σημαντικά μετά την έκδοση της απόφασης 2008/855/ΕΚ.
            
         
               (5)
            
            
               Η Ρουμανία ζήτησε να επιτρέπεται η αποστολή σε άλλα κράτη μέλη νωπού χοιρινού κρέατος, παρασκευασμάτων κρέατος και προϊόντων με βάση το κρέας που αποτελούνται από ή περιέχουν νωπό κρέας χοίρων που εκτρέφονται σε αυτό το κράτος μέλος, με την προϋπόθεση ότι διαφυλάσσεται η ασφάλεια αυτών των προϊόντων μέσω ενός συστήματος διοχέτευσης.
            
         
               (6)
            
            
               Ένα τέτοιο σύστημα αναμένεται να αποτελείται από εκμεταλλεύσεις ή από μία ή περισσότερες επιδημιολογικές μονάδες που εφαρμόζουν ένα κοινό σύστημα διαχείρισης της βιοασφάλειας και από μια καθιερωμένη αλυσίδα εφοδιασμού, ώστε να εξασφαλίζεται ένα ιδιαίτερο υγειονομικό καθεστώς όσον αφορά την κλασική πανώλη των χοίρων για τον υπερπληθυσμό των εκτρεφόμενων χοίρων. Οι εκμεταλλεύσεις αυτές ή οι επιδημιολογικές μονάδες βρίσκονται σε περιοχές στις οποίες εφαρμόζονται μέτρα επιτήρησης, ελέγχου και βιοασφάλειας.
            
         
               (7)
            
            
               Οι εκμεταλλεύσεις που ανήκουν σε σύστημα διοχέτευσης και οι εγκαταστάσεις που παράγουν, αποθηκεύουν και επεξεργάζονται νωπό κρέας χοίρων και παρασκευάσματα και προϊόντα με βάση το κρέας που αποτελούνται από ή περιέχουν τέτοιο κρέας πρέπει να εγκρίνονται από την αρμόδια αρχή και να κοινοποιούνται στην Επιτροπή, με την προϋπόθεση ότι πληρούν τους συμπληρωματικούς υγειονομικούς όρους που ορίζονται στην απόφαση 2008/855/ΕΚ.
            
         
               (8)
            
            
               Επιπλέον, η παραγωγή, αποθήκευση και επεξεργασία αυτού του κρέατος και των παρασκευασμάτων και προϊόντων με βάση το κρέας που αποτελούνται από ή περιέχουν τέτοιο κρέας πρέπει να διενεργείται ξεχωριστά από την παραγωγή, την αποθήκευση και την επεξεργασία άλλων προϊόντων που αποτελούνται από ή περιέχουν κρέας το οποίο προέρχεται από χοίρους από εκμεταλλεύσεις εκτός του συστήματος διοχέτευσης που βρίσκονται σε περιοχές που περιέχονται στον κατάλογο του παραρτήματος ΙΙΙ του παραρτήματος της απόφασης 2008/855/ΕΚ.
            
         
               (9)
            
            
               Για να διαφυλάσσεται η ασφάλεια του κρέατος, των προϊόντων και των παρασκευασμάτων με βάση το κρέας που παράγονται στο πλαίσιο του συστήματος διοχέτευσης, πρέπει να διενεργούνται τακτικές επιθεωρήσεις από την αρμόδια αρχή στις εκμεταλλεύσεις που αποτελούν μέρος του συστήματος διοχέτευσης.
            
         
               (10)
            
            
               Η οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (4), θεσπίζει ελάχιστα μέτρα της Ένωσης για την καταπολέμηση της κλασικής πανώλους των χοίρων. Η εν λόγω οδηγία προβλέπει ότι, αμέσως μετά την επιβεβαίωση πρωτογενούς κρούσματος κλασικής πανώλους των χοίρων σε αγριόχοιρους, προκειμένου να περιοριστεί η διάδοση της νόσου, η αρμόδια αρχή κράτους μέλους λαμβάνει αμέσως ορισμένα μέτρα που αναφέρονται λεπτομερώς στην εν λόγω οδηγία.
            
         
               (11)
            
            
               Οι τακτικές επιθεωρήσεις που διενεργούνται από την αρμόδια αρχή στις εκμεταλλεύσεις που αποτελούν μέρος του συστήματος διοχέτευσης πρέπει, ειδικότερα, να επαληθεύουν ότι τα μέτρα αυτά εφαρμόζονται στην πράξη.
            
         
               (12)
            
            
               Η απόφαση 2002/106/ΕΚ της Επιτροπής, της 1ης Φεβρουαρίου 2002, για την έγκριση διαγνωστικού εγχειριδίου με διαγνωστικές διαδικασίες, μεθόδους δειγματοληψίας και κριτήρια για την αξιολόγηση των εργαστηριακών δοκιμών επιβεβαίωσης της κλασικής πανώλους των χοίρων (5), προσδιορίζει τις καταλληλότερες διαδικασίες δειγματοληψίας και τα κριτήρια αξιολόγησης των αποτελεσμάτων των δοκιμών του εργαστηρίου για τη σωστή διάγνωση της νόσου αυτής σε διαφορετικές καταστάσεις. Οι διαδικασίες αυτές και τα κριτήρια πρέπει, επομένως, να χρησιμοποιούνται κατά τις τακτικές επιθεωρήσεις που διενεργούνται από την αρμόδια αρχή στις εκμεταλλεύσεις που αποτελούν μέρος του συστήματος διοχέτευσης.
            
         
               (13)
            
            
               Ο κανονισμός (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (6), ορίζει ότι τα κράτη μέλη πρέπει να εξασφαλίζουν ότι διενεργούνται επίσημοι έλεγχοι όσον αφορά το νωπό κρέας σύμφωνα με το παράρτημα Ι. Ο κανονισμός αυτός προβλέπει επίσης την εφαρμογή σημάτων καταλληλότητας όταν οι επίσημοι έλεγχοι δεν έχουν εντοπίσει ανεπάρκειες που θα καθιστούσαν το κρέας ακατάλληλο για κατανάλωση από τον άνθρωπο. Συνεπώς, στο νωπό κρέας που παράγεται στο πλαίσιο του συστήματος διοχέτευσης πρέπει, προκειμένου να επιτραπεί η αποστολή του σε άλλα κράτη μέλη, να τοποθετείται σήμα καταλληλότητας που ορίζεται στο κεφάλαιο ΙΙΙ τμήμα Ι παράρτημα Ι του κανονισμού (ΕΚ) αριθ. 854/2004.
            
         
               (14)
            
            
               Ο κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (7), προβλέπει ότι οι υπεύθυνοι επιχείρησης τροφίμων διαθέτουν στην αγορά προϊόντα ζωικής προέλευσης τα οποία έχει χειριστεί μια εγκατάσταση η οποία υπόκειται σε έγκριση σύμφωνα με τον ίδιο κανονισμό, εκτός αν έχουν είτε σήμα καταλληλότητας που εφαρμόζεται σύμφωνα με τον κανονισμό (ΕΚ) αριθ. 854/2004 ή, όταν ο εν λόγω κανονισμός δεν προβλέπει την εφαρμογή σήματος καταλληλότητας, σήμανση αναγνώρισης που εφαρμόζεται σύμφωνα με το παράρτημα ΙΙ του κανονισμού (ΕΚ) αριθ. 853/2004. Συνεπώς, στα παρασκευάσματα κρέατος και τα προϊόντα με βάση το κρέας που περιέχουν κρέας χοίρου το οποίο παράγεται στο πλαίσιο του συστήματος διοχέτευσης πρέπει να τοποθετείται σήμα αναγνώρισης που προβλέπεται στο τμήμα Ι παράρτημα ΙΙ του κανονισμού (ΕΚ) αριθ. 853/2004, προκειμένου να επιτραπεί η αποστολή του σε άλλα κράτη μέλη.
            
         
               (15)
            
            
               Τον Ιούνιο του 2011 το Γραφείο Τροφίμων και Κτηνιατρικών Θεμάτων προέβη σε έλεγχο στη Ρουμανία. Υπογραμμίστηκαν ορισμένες σημαντικές ανεπάρκειες κατά την εφαρμογή του προγράμματος ελέγχου και παρακολούθησης της κλασικής πανώλους των χοίρων καθώς και στο σύστημα διοχέτευσης που πρότεινε η Ρουμανία. Ωστόσο, το συμπέρασμα της έκθεσης ήταν ότι η εφαρμογή ενός τέτοιου συστήματος στο εν λόγω κράτος μέλος έχει τις δυνατότητες να λειτουργήσει αποτελεσματικά, αν γίνουν ορισμένες, σχετικά μικρές, τροποποιήσεις. Στην έκθεση του Γραφείου Τροφίμων και Κτηνιατρικών Θεμάτων περιλαμβάνονται συγκεκριμένες συστάσεις για να βελτιώσουν οι ρουμανικές αρχές αυτές τις ανεπάρκειες. Μετά τον έλεγχο, η Ρουμανία ενημέρωσε την Επιτροπή ότι οι ανεπάρκειες που εντοπίστηκαν κατά τον έλεγχο διορθώθηκαν μετά την εφαρμογή ενός σχεδίου δράσης που τις αντιμετώπισε. Η Επιτροπή εξέτασε αυτές τις διορθώσεις και κρίνει ότι είναι επαρκείς ώστε το σύστημα διοχέτευσης να λειτουργεί αποτελεσματικά.
            
         
               (16)
            
            
               Επιπλέον, το πρόγραμμα για τον έλεγχο και την παρακολούθηση της κλασικής πανώλους των χοίρων που υπέβαλε η Ρουμανία εγκρίθηκε για την περίοδο από την 1η Ιανουαρίου 2012 έως τις 31 Δεκεμβρίου 2012 με την εκτελεστική απόφαση 2011/807/ΕΕ της Επιτροπής, της 30ης Νοεμβρίου 2011, για την έγκριση ετήσιων και πολυετών προγραμμάτων για την εκρίζωση, τον έλεγχο και την επιτήρηση ορισμένων νοσημάτων των ζώων και ζωοανθρωπονόσων, τα οποία υπέβαλαν τα κράτη μέλη για το 2012 και τα επόμενα έτη (8). Στο πλαίσιο αυτού του προγράμματος και του προαναφερόμενου σχεδίου δράσης, η Ρουμανία εφάρμοσε συμπληρωματικά μέτρα επιτήρησης όσον αφορά την κλασική πανώλη των χοίρων με ευνοϊκά αποτελέσματα.
            
         
               (17)
            
            
               Λαμβάνοντας υπόψη τα διαθέσιμα δεδομένα, είναι σκόπιμο να επιτραπεί η αποστολή σε άλλα κράτη μέλη νωπού κρέατος χοίρων και παρασκευασμάτων και προϊόντων με βάση το κρέας που αποτελούνται από ή περιέχουν το κρέας αυτό, από χοίρους που εκτρέφονται στη Ρουμανία σύμφωνα με τις διατάξεις που προβλέπονται στην παρούσα απόφαση, με την προϋπόθεση ότι το προτεινόμενο σύστημα διοχέτευσης από το εν λόγω κράτος μέλος έχει ήδη θεσπιστεί.
            
         
               (18)
            
            
               Επομένως, η απόφαση 2008/855/ΕΚ θα πρέπει να τροποποιηθεί ανάλογα.
            
         
               (19)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στην απόφαση 2008/855/ΕΚ προστίθεται το ακόλουθο άρθρο 8γ:
   
      «Άρθρο 8γ
      Αποστολή σε άλλα κράτη μέλη νωπού κρέατος χοίρων και παρασκευασμάτων και προϊόντων με βάση το κρέας που αποτελούνται από ή περιέχουν το κρέας αυτό από τις περιοχές που περιλαμβάνονται στον κατάλογο του μέρους ΙΙΙ του παραρτήματος
      1.   Κατά παρέκκλιση του άρθρου 7 παράγραφος 1, τα οικεία κράτη μέλη, περιοχές των οποίων περιλαμβάνονται στο μέρος ΙΙΙ του παραρτήματος, μπορούν να επιτρέπουν την αποστολή νωπού κρέατος χοίρων και παρασκευασμάτων και προϊόντων με βάση το κρέας που αποτελούνται από ή περιέχουν το κρέας αυτό προς άλλα κράτη μέλη εφόσον:
      
                  α)
               
               
                  προέρχονται από χοίρους που έχουν εκτραφεί από τη γέννησή τους σε εκμεταλλεύσεις:
                  
                              i)
                           
                           
                              που έχουν εγκριθεί για τον σκοπό αυτό από την αρμόδια αρχή και έχουν κοινοποιηθεί στην Επιτροπή και στα άλλα κράτη μέλη·
                           
                        
                              ii)
                           
                           
                              που εφαρμόζουν σχέδιο βιοασφάλειας εγκεκριμένο από την αρμόδια αρχή·
                           
                        
                              iii)
                           
                           
                              που έχουν εισαγάγει μόνο χοίρους από εκμεταλλεύσεις:
                              
                                          —
                                       
                                       
                                          εγκεκριμένες σύμφωνα με την παρούσα απόφαση ή
                                       
                                    
                                          —
                                       
                                       
                                          που βρίσκονται σε περιοχές που δεν περιέχονται στον κατάλογο του παραρτήματος και δεν υπόκεινται σε κανέναν περιορισμό για την κλασική πανώλη των χοίρων σύμφωνα με την εθνική ή ενωσιακή νομοθεσία για περίοδο έξι μηνών πριν από την εισαγωγή των χοίρων· η περίοδος πριν από την ημερομηνία έγκρισης της εκμετάλλευσης σύμφωνα με την παρούσα απόφαση περιλαμβάνεται στην εν λόγω περίοδο των έξι μηνών·
                                       
                                    
                        
                              iv)
                           
                           
                              που επιθεωρούνται τακτικά από την αρμόδια αρχή σε διαστήματα που δεν ξεπερνούν τους τρεις μήνες· κατά τη διάρκεια αυτών των επιθεωρήσεων η αρμόδια αρχή πρέπει τουλάχιστον:
                              
                                          —
                                       
                                       
                                          να ακολουθεί τις οδηγίες που παρατίθενται στο κεφάλαιο ΙΙΙ του παραρτήματος της απόφασης 2002/106/ΕΚ,
                                       
                                    
                                          —
                                       
                                       
                                          να διενεργεί κλινική εξέταση σύμφωνα με τις διαδικασίες ελέγχου και δειγματοληψίας που προβλέπονται στο κεφάλαιο IV μέρος Α του παραρτήματος της απόφασης 2002/106/ΕΚ,
                                       
                                    
                                          —
                                       
                                       
                                          να επαληθεύει την ουσιαστική εφαρμογή των διατάξεων του άρθρου 15 παράγραφος 2 στοιχείο β) δεύτερη περίπτωση και του άρθρου 15 παράγραφος 2 στοιχείο β) τέταρτη έως έβδομη περίπτωση της οδηγίας 2001/89/ΕΚ·
                                       
                                    
                                          —
                                       
                                       
                                          να αναστέλλει αμέσως ή να ανακαλεί την έγκριση σε περίπτωση μη συμμόρφωσης·
                                       
                                    
                        
                              v)
                           
                           
                              όπου τα ζώα έχουν υποστεί εργαστηριακές δοκιμές για την κλασική πανώλη των χοίρων με αρνητικά αποτελέσματα στα δείγματα που έχουν ληφθεί σύμφωνα με τις διαδικασίες δειγματοληψίας όπως ορίζονται στο σχέδιο επιτήρησης της κλασικής πανώλους των χοίρων που εφαρμόζει η αρμόδια αρχή για περίοδο τουλάχιστον έξι μηνών πριν από τη μετακίνηση στο σφαγείο που αναφέρεται στο στοιχείο β)·
                           
                        
                              vi)
                           
                           
                              που βρίσκονται στο κέντρο περιοχής σε ακτίνα τουλάχιστον 10 χιλιομέτρων στην οποία ζώα σε εκμεταλλεύσεις χοίρων έχουν υποστεί εργαστηριακές δοκιμές για την κλασική πανώλη των χοίρων με αρνητικά αποτελέσματα στα δείγματα που έχουν ληφθεί σύμφωνα με τις διαδικασίες δειγματοληψίας όπως ορίζονται στο σχέδιο επιτήρησης της κλασικής πανώλους των χοίρων που εφαρμόζει η αρμόδια αρχή για περίοδο τουλάχιστον τριών μηνών πριν από τη μετακίνηση στο σφαγείο που αναφέρεται στο στοιχείο β)·
                           
                        
                              vii)
                           
                           
                              που βρίσκονται σε χώρα στην οποία:
                              
                                          —
                                       
                                       
                                          εφαρμόζεται πρόγραμμα για τον έλεγχο και την παρακολούθηση της κλασικής πανώλους των χοίρων που έχει εγκριθεί από την Επιτροπή,
                                       
                                    
                                          —
                                       
                                       
                                          η επίπτωση και ο επιπολασμός της κλασικής πανώλους των χοίρων σε οικόσιτους χοίρους και αγριόχοιρους έχει μειωθεί σημαντικά,
                                       
                                    
                                          —
                                       
                                       
                                          δεν έχει ανιχνευτεί απόδειξη για την κυκλοφορία του ιού της κλασικής πανώλους των χοίρων σε χοίρους τους τελευταίους δώδεκα μήνες·
                                       
                                    
                        
            
                  β)
               
               
                  παράχθηκαν σε σφαγεία, μονάδες τεμαχισμού και εγκαταστάσεις επεξεργασίας κρέατος:
                  
                              i)
                           
                           
                              έχουν εγκριθεί για τον σκοπό αυτό από την αρμόδια αρχή και έχουν κοινοποιηθεί στην Επιτροπή και στα άλλα κράτη μέλη·
                           
                        
                              ii)
                           
                           
                              στην οποία η παραγωγή, αποθήκευση και επεξεργασία νωπού κρέατος και παρασκευασμάτων και προϊόντων κρέατος που αποτελούνται από ή περιέχουν το κρέας αυτό που είναι επιλέξιμο για αποστολή σε άλλα κράτη μέλη διενεργείται ξεχωριστά από την παραγωγή, αποθήκευση και επεξεργασία άλλων προϊόντων που αποτελούνται από ή περιέχουν νωπό κρέας και παρασκευάσματα και προϊόντα κρέατος που αποτελούνται από ή περιέχουν κρέας που προέρχεται από χοίρους οι οποίοι κατάγονται ή προέρχονται από εκμεταλλεύσεις άλλες από αυτές που έχουν εγκριθεί σύμφωνα με το στοιχείο α) σημείο i).
                           
                        
            2.   Το νωπό χοιρινό κρέας που αναφέρεται στην παράγραφο 1 φέρει τη σήμανση που προβλέπεται στο κεφάλαιο ΙΙΙ του τμήματος Ι του παραρτήματος Ι του κανονισμού (ΕΚ) αριθ. 854/2004.
      Τα παρασκευάσματα κρέατος και τα προϊόντα κρέατος που αποτελούνται από ή περιέχουν κρέας που αναφέρεται στην παράγραφο 1 φέρουν τη σήμανση που προβλέπεται στο τμήμα Ι του παραρτήματος ΙΙ του κανονισμού (ΕΚ) αριθ. 853/2004.».
   
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 24 Ιανουαρίου 2012.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  ΕΕ L 302 της 13.11.2008, σ. 19.
   
      (4)  ΕΕ L 316 της 1.12.2001, σ. 5.
   
      (5)  ΕΕ L 39 της 9.2.2002, σ. 71.
   
      (6)  ΕΕ L 139 της 30.4.2004, σ. 206.
   
      (7)  ΕΕ L 139 της 30.4.2004, σ. 55.
   
      (8)  ΕΕ L 322 της 6.12.2011, σ. 11.